Helle Sjelle (KF), 2010-01-12:
Dansk Folkeparti vil med det her beslutningsforslag jo pålægge regeringen at fremsætte et lovforslag om forbud mod import af dun og fjer fra Kina.
Derudover vil Dansk Folkeparti også pålægge regeringen at arbejde for et midlertidigt forbud mod import af dun og fjer fra Polen og Ungarn.
Forslaget skal ses som en reaktion på en dokumentarfilm, som blev sendt i dansk fjernsyn i august sidste år.
Det var en dokumentarfilm, der dokumenterer, hvordan levende gæs i Kina, Polen og Ungarn bliver plukket for fjer og dun.
Det er tydeligt at se i den udsendelse, at dyrene lider, det er der efter vores opfattelse og efter min opfattelse slet, slet ingen tvivl om.
Men alligevel er vi altså imod det her beslutningsforslag, og hvordan hænger det så sammen?
Jo, det hænger sammen på følgende måde: For det første vil beslutningsforslaget formentlig ikke betyde færre nødlidende gæs i Kina, Polen eller Ungarn.
Danmark er kun en lille brik i et meget stort spil.
Et dansk importforbud vil næppe have nogen stor betydning for Kina, Polen eller Ungarn, og derfor er vi Konservative også af den opfattelse, at sagen om plukning af levende gæs i øjeblikket bliver behandlet det rigtige sted, nemlig i EU.
Kun ved at stå sammen med de øvrige EU-lande, som tilsammen udgør verdens største økonomi, kan Danmark gøre en forskel.
Og ja, jeg ved udmærket godt, at Dansk Folkeparti endnu ikke har indset, at EU og dermed det europæiske samarbejde er nøglen til at løse mange af vores problemer, men Dansk Folkeparti må også i den her sag kunne indse, at Danmark uden EU ikke kan gøre nogen forskel.
Sammen står vi altså stærkest.
For det andet er beslutningsforslaget sandsynligvis også i strid med både EU-retten og WTO-reglerne.
I EU har vi det indre marked, og det betyder, at vi europæere kan handle frit med hinanden uden at skulle betale told og uden at blive mødt med importforbud, som politikere af alle mulige forskellige grunde nu har vedtaget.
Det indre marked har gjort Europa og Danmark så velstående, som vi er i dag.
Netop af den grund er vi Konservative glødende tilhængere af det indre marked, men for at bevare det her frie indre marked og dermed vores økonomiske velstand må vi politikere lade være med at vedtage alle mulige og umulige forbud og restriktioner, der forhindrer vores marked i at fungere.
Vi politikere må derfor finde andre løsninger, når vi f.eks. ønsker at forhindre plukning af levende gæs, og derfor er jeg som sagt også glad for, at plukning af levende gæs allerede nu bliver drøftet i EU, og jeg er også overbevist om, at justitsministeren vil tage sig godt og kærligt af den sag, så vi i fællesskab kan tage hånd om problemerne.
Det gælder for så vidt dyremishandling i Polen og Ungarn, der jo begge er medlemmer af EU, men det gælder også for dyremishandling i Kina, hvor et dansk importforbud næppe vil være andet end en lille fjer på en stor gås.
Hvis vi vil have Kina til at behandle sine gæs bedre, må vi finde fælles fodslag i EU.
450 millioner forbrugere, og jeg gentager, 450 millioner forbrugere betyder altså væsentlig mere for Kina end 5,5 millioner forbrugere.
Opgaven må derfor være at finde de mest effektive måder at sikre det på.
Når det drejer sig om at undgå, at gæs plukkes levende i Polen, Ungarn og Kina, mener vi Konservative, at Danmark ikke alene kan gøre den store forskel – desværre.
Til gengæld må vi stå sammen med vores partnere i EU om at løse den sag.
Vi Konservative er derfor imod, at vi i Danmark går solo, sådan som Dansk Folkeparti med beslutningsforslaget lægger op til.
Den tilgang mener vi simpelt hen ikke løser problemet.